Document ID: 32010R1097
Publication Date: 2010-11-26

Title and Content:
UREDBA KOMISIJE (EU) št. 1097/2010
z dne 26. novembra 2010
o izvajanju Uredbe (ES) št. 177/2008 Evropskega parlamenta in Sveta o vzpostavitvi skupnega okvira za poslovne registre v statistične namene glede izmenjave zaupnih podatkov med Komisijo (Eurostat) in centralnimi bankami
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 177/2008 Evropskega parlamenta in Sveta z dne 20. februarja 2008 o vzpostavitvi skupnega okvira za poslovne registre v statistične namene in o razveljavitvi Uredbe Sveta (EGS) št. 2186/93 (1) ter zlasti člena 12 Uredbe,
ob upoštevanju naslednjega:
(1)
Uredba (ES) št. 177/2008 vzpostavlja nov skupni okvir za poslovne registre izključno v statistične namene zaradi vzdrževanja razvoja poslovnih registrov v usklajenem okviru.
(2)
Izmenjava zaupnih podatkov izključno v statistične namene med Komisijo in nacionalnimi centralnimi bankami ter med Komisijo in Evropsko centralno banko mora prispevati k zagotovitvi kakovosti informacij o večnacionalnih skupinah podjetij v Evropski uniji. Zato je treba določiti obliko, varnostne ukrepe, ukrepe za zaupnost ter postopek pošiljanja takšnih zaupnih podatkov nacionalnim centralnim bankam in Evropski centralni banki, da se zagotovi uporaba poslanih podatkov izključno v statistične namene.
(3)
V skladu z Uredbo Sveta (ES) št. 2533/98 z dne 23. novembra 1998 o zbiranju statističnih informacij s strani Evropske centralne banke (2) je treba podatke, ki so jih člani ESCB prejeli od organov ESS, uporabljati izključno za statistične namene. Člani ESCB morajo tudi poskrbeti za fizično in logično zaščito zaupnih statističnih informacij, ki so jih zagotovili organi ESS. ECB mora vsako leto objaviti poročila o zaupnosti v zvezi z ukrepi, sprejetimi za zaščito zaupnosti teh statističnih informacij.
(4)
Za zagotovitev doslednosti morajo podatkovni nizi, poslani v skladu s to uredbo, uporabljati enake dogovore o poimenovanju, strukturi in opredelitvi polj, kakor so navedeni v Uredbi Komisije (ES) št. 192/2009 z dne 11. marca 2009 o izvedbi Uredbe (ES) št. 177/2008 Evropskega parlamenta in Sveta o vzpostavitvi skupnega okvira za poslovne registre v statistične namene glede izmenjave zaupnih podatkov med Komisijo (Eurostat) in državami članicami (3).
(5)
Ukrepi, predvideni s to uredbo, so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Oblika
1. Oblika iz dela A Priloge se uporablja za podatke, poslane na podlagi člena 12(2) Uredbe (ES) št. 177/2008.
2. Podatki in metapodatki se pošiljajo v skladu s standardi Evropskega statističnega sistema in strukturo iz najnovejše različice Eurostatovega priročnika o priporočilih za poslovne registre, ki je na voljo pri Komisiji (Eurostat).
Člen 2
Ukrepi za zaupnost
Značilnosti, podrobno opredeljene v delu B Priloge, vključno z oznakami zaupnosti, lahko Komisija (Eurostat) samo v statistične namene pošlje nacionalnim centralnim bankam in Evropski centralni banki, če je to izrecno odobril ustrezni nacionalni organ in če je, v primeru pošiljanja podatkov nacionalni centralni banki, vsaj ena enota večnacionalne skupine podjetij na ozemlju države članice navedene nacionalne centralne banke.
Člen 3
Varnostni ukrepi
1. Zaupni podatki se na podlagi te uredbe pošljejo članom ESCB šele po tem, ko člani ESCB sprejmejo potrebne ukrepe na svojih področjih pristojnosti v skladu s členom 8a in 8b Uredbe (ES) št. 2533/98, da se zagotovi:
-
varstvo teh podatkov, zlasti shranjevanje podatkov, ki imajo oznako zaupnosti, na varnem območju z omejenim in nadzorovanim dostopom,
-
uporaba podatkov izključno za statistične namene,
-
da se informacije o ukrepih vključijo v letno poročilo o zaupnosti iz člena 8b Uredbe (ES) št. 2533/98 ali nacionalne centralne banke ali Evropska centralna banka o ukrepih drugače obvestijo Komisijo (Eurostat) in ustrezne nacionalne organe.
2. Podatki se pošiljajo v šifrirani obliki.
Člen 4
Postopek pošiljanja
1. Podatki in metapodatki, poslani v skladu s to uredbo, se izmenjujejo v elektronski obliki.
2. Podatki in metapodatki se pošiljajo po varnem mediju, ki ga Komisija (Eurostat) uporablja za pošiljanje zaupnih podatkov, ali po varovanem daljinskem dostopu.
Člen 5
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. novembra 2010

Classification:
Level 1 Topics: 100150
100152
100146
Level 2 Topics: 100227
100222
100190
100226
100223
Level 3 Topics: 813
2469
4300
1422
4488
4256
All Topics: 1895
4258
4300
4359
45
6030
616
813